Farg‘ona vodiysidan Xorazmga aviareys yo‘lga qo‘yiladi

Bu haqda prezident Shavkat Mirziyoyev Xorazmga tashrifi yakunida Urganchda o‘tgan faollar yig‘ilishida ma'lum qildi, deb xabar bermoqda Kun.uz muxbiri.
«Farg‘ona vodiysidan Xorazmga aviareys tashkil qilinadi. Kerak bo‘lsa, chiptalar narxiga 30 foizlik chegirma beriladi. Vodiy Xorazmni bilmaydi, Xorazm vodiyni bilmaydi. Chetdan kelmasa, o‘zimizda bor-ku.
Ziyorat turizmini bekorga gapirmadim. Hammada ichki talab paydo bo‘ldi. Xorazmiy, Pahlavon Mahmud, Buxoriy, Moturudiylar qayerda bor? Termiziylarni nega ziyorat qilmaymiz?
Ziyoratni ko‘paytirib, ma'naviy ozuqa olishimiz kerak. 70 foiz xalqimiz Xivani ko‘rmagan.
Xivaning har bir xonadoniga eng arzon mehmonxonalar, xostellar qilib beramiz. Xivadagi har bir xonadon mehmon kutishga tayyor bo‘lish kerak. O‘tiraversak, hech kim bizga qilib bermaydi», – ta'kidladi davlat rahbari.
Shavkat Mirziyoyev salohiyatli mamlakatlardan Urganchga doimiy va charter reyslar tashkil etish zarurligini qayd etdi. Vodiy viloyatlaridan Xorazmga avia va temir yo‘l qatnovini yo‘lga qo‘yib, dastlabki davrda chipta narxlariga chegirma berish tajribasi keyinchalik Termiz, Samarqand va Buxoro shaharlari bo‘yicha ham qo‘llaniladi.
Prezident, shuningdek, O‘zbekiston bo‘yicha shaxmatni rivojlantirish, Xorazmda yirik san'at saroyi qurish zarurligini ham aytib o‘tdi.
«Shaxmat bo‘yicha katta qaror qabul qilamiz. O‘zbekiston dunyo reytingida 30-o‘rinda. Yana ko‘tarish kerak. Xivada 2021 yilda yirik tadbir doirasida shaxmat turniri ham o‘tkaziladi.
Xorazmda yirik san'at saroyi yo‘q. San'atga chanqoq xalq, san'atkoriyam Toshkentga borib konsert beradi, muxlislari ham borib keladi. 3ta loyiha beringlar. 2021 yilda yo Urganch, yo Xivada reja qilamiz, 2022 yil qurilishni boshlaymiz», – dedi u.
Prezident Xorazmda nefrologiya markazi ochish va kardiologiya markazini kengaytirish bo‘yicha ham ko‘rsatma berdi. Buning uchun zarur 3 mln dollar mablag‘ bir oy ichida ajratilishiga ko‘rsatma qilindi.